Qui va ser Aina Montaner?
Aina Montaner Rotger (Palma, 1944 - 10 de maig de 2004) és una filòloga mallorquina.
El 1966 es llicencià en filologia clàssica a la Universitat de Barcelona. Començà la seva vida professional com a professora de llengua espanyola i llatí a Barcelona. El 1971 tornà a Mallorca i va intervenir en la nova estructuració de la Llibreria Tous a Palma, centre innovador, que va esdevenir un lloc de trobada del col·lectiu intel·lectual i artístic de l'illa.
El 1976 participà en el Congrés de Cultura Catalana i prengué part en l'elaboració de diverses ponències en l'àmbit de la llengua catalana. Aquest mateix any, va reprendre la tasca docent a l'institut Antoni Maura de Palma. Durant l'any 1978 va ser col·laboradora del programa Giravolt, emès en català per TV2 des dels antics estudis Miramar de Barcelona. Des de 1978 fins al 2004 va treballar a l'Administració de la comunitat autònoma de les Illes Balears en tasques d'assessorament lingüístic, tot ocupant el càrrec de cap del Servei d'Assessorament Lingüístic i Documentació de la Vicepresidència i Conselleria de Relacions Institucionals.
Durant aquests anys, ha simultaniejat aquesta feina amb l'ensenyament de la llengua catalana a l'Institut Balear d'Administració Pública (IBAP). Cal destacar la seva feina com a traductora del castellà al català de texts legislatius i la labor a favor de la divulgació i la modernització del llenguatge administratiu, com també a favor de la redacció de documents administratius per aconseguir-ne la llegibilitat.
El 2004 va rebre el Premi Ramon Llull per la seva trajectòria de servei a l'Administració autonòmica des que fou instaurada, a la qual va fer contribucions decisives i fonamentals en el camp de l'assessoria lingüística.
Una filòloga mallorquina.